One Direction

One Direction — 2010-cu ildə Londonda formalaşmış İngiltərə-İrlandiya oğlan pop qrupu. Qrup üzvləri Nayl Horan, Liam Peyn, Harri Stayls, Lui Tomlinson və 2015-ci ilin martında tərk edən Zeyn Malik idi. Onlar 2016-cı ildə dağılmazdan əvvəl ən şöhrətli oğlan qruplarından biri idilər.

Qrup yaranmazdan əvvəl hər bir üzvü 2010-cu ildə Böyük Britaniyada keçirilən "The X Factor" musiqi müsabiqəsində solo ifaçı kimi yarışırdı. Onların ayrı-ayrılıqda etdiyi çıxışlar münsiflər heyətini heyran qoymuş və onlara bir araya gələrək musiqi qrupu yaratmaq və yenidən irəliləmək imkanı təklif edilmişdir. Qrup 2010-cu ildə formalaşır və müsabiqənin yeddinci mövsümündə üçüncü yeri tutur. Yarışmadan sonra onlar Saymon Kouelin səsyazma leyblı Syco Records ilə müqavilə bağlayırlar. 2011-ci ildə One Direction qrupu "Up All Night" adlı debüt studiya albomunu təqdim edir. Alboma daxil olan "What Makes You Beautiful" sinqlı qrupu məşhurlaşdırmağa başlayır. One Direction 2012-ci ildə növbəti, sayca ikinci olan "Take Me Home" adlı studiya albomunu çıxarır. Bu albomda yer alan mahnılar musiqi videoları ilə birlikdə qrupa dünya miqyasında şöhrət gətirir – "Live While We're Young" və "Kiss You" mahnıları qrupu çoxları ilə tanış edir. One Direction-ın üçüncü albomu "Midnight Memories" 2013-cü ildə işıq üzü görür. Alboma daxil olan "Best Song Ever", "Story of My Life", "You & I" və "One Way or Another (Teenage Kicks)" mahnıları hitə çevrilir. Üstəlik albom həmin il ən çox satan albomlardan biri olur. One Direction 2014-cü ildə dinləyicilərini yenidən sevindirir və "Four" adlı dördüncü studiya albomunu yayımlayır. Albomun ən sevilən trekləri "Steal My Girl" və "Night Changes" olur. Qrupun beçinci və sonuncu albomu olan "Made in the A.M." 2015-ci ildə buraxılır. Bu albom "Drag Me Down" mahnısına görə məşhur idi. 

Gənclərin qəlbini qazanan One Direction qrupu dörd dəfə dünya turuna çıxmışdır. Onların "Midnight Memories" albomu üçün etdiyi "Where We Are Tour" 2014-cü ilin ən çox gəlir gətirən konsert turu olmuşdur. Bu tur ümumilikdə 290.2 milyon dollar gəlir gətirmiş və indiyədək ən çox gəlir gətirən turlar arasında 15-ci yeri tutmuşdur. 2015-ci ilin martında Zayn Malik qrupdan ayrılacağını bəyan edərək pərəstişkarlarını məyus etmişdir. Bundan bir il sonra 2016-cı ilin yanvarında One Direction fəaliyyətinə fasilə vermişdir. Üzvləri hal-hazırda solo karyeralarını qurub və bir neçə albom çıxarıblar. Ən uğurlu olan isə Harri Staylsın solo karyerası olmuşdur.

One Direction dünya üzrə 70 milyona yaxın albom satmışdır. Bu onları bu günədək ən çox satış edən oğlan qruplarından biri edir. Qrup 200-ə yaxın mükafat qazanıb: yeddi Brit, dörd MTV Video Music Awards, altı Billboard Music Awards və 28 Teen Choice Awards.

 Albomları 
 Up All Night (2011)
 Take Me Home (2012)
 Midnight Memories (2013)
 Four (2014)
 Made in the A.M. (2015)

 Filmoqrafiya 
 İl Adı Rol Qeydlər 2010The X FactorÖzləriİştirakçılar: Mövsüm 72011One Direction: A Year in the MakingITV2 sənədli filmi2012iCarlyEpizod: "iGo One Direction"Up All Night: The Live TourVideo albom 2012–14Saturday Night LiveQonaqlar: S37 E18, S39 E8, S40 E10 2013 One Direction: This Is Us Sənədli konsert filmi2014 One Direction: Where We Are – The Concert Film Konsert filmiOne Direction: The TV SpecialNBC özəl2015One Direction: The London SessionApple Music seriyaları
 İstinadlar 

 Xarici keçidlər 


Kateqoriya:Britaniya musiqi qrupları
Kateqoriya:2010-cu ildə yaranan musiqi qrupları
Kateqoriya:Brit mükafatı laureatları
Kateqoriya:Columbia Records artistləri
Kateqoriya:Syco Music artistləri